ביום זה, בנוכחות בני משפחותיהם, נכנסו בני הזוג בברית הנישואין.

בעת שאנו יוצאים למסע חיינו המשותפים, אנו מבטיחים לאהוב, להוקיר, לעודד ולכבד זה את זו, ולעורר האחד בשנייה השראה להתפתחות ולמיצוי עצמי. לבבותינו מתמזגים ויוצרים קשר מיוחד המבוסס על חברות וחמלה. באמצעות איחוד זה שאנו יוצרים בינינו, אנו מתחייבים להעריך ולהוקיר זה את זו ואת ילדינו. נשאף להיות רגישים וטובי-לב זה לצרכי זו ולהעניק האחד לשנייה ביטחון, תמיכה והבנה. נזין זה את זו רגשית, רוחנית ואינטלקטואלית, ונאמץ אל ליבנו את המעלות, הכוחות, המסורת והמורשת שכל אחד מאיתנו מביא עמו. מי ייתן ונמשיך לצמוח יחד תוך שמירה על כבוד, אומץ ונחישות להשיג את יעדינו הנכספים; מי ייתן וביתנו יהיה מלא בריאות ושמחה. אנו מבטיחים לחגוג את ברכות החיים בהשתאות, בשמחה ובשחוק, ולהתמודד עם רגעי הקושי בעצמה, רגישות, חמלה, תמיכה הדדית ונחישות. מי ייתן ונשמר את האינטימיות המטפחת אמון, כנות ותקשורת. כמשפחה, אנו מבטיחים להקים בית שיהיה שופע אהבה, שלום, חסד וסובלנות. זה דרך עיניה של זו, נראה את העולם באור חדש: מי ייתן ונהיה טובים יותר ביחד.